- Vi er spændte, og vi glæder os helt bildt. Det bliver fedt, når kampen fløjtes i gang. Sådan lyder det fra Rasmus Würtz, der på søndag løber ind til sin 13. forårssæson i foråret. Her skal AaB forsvare sin andenplads i tabellen, når de møder Brøndby på udebane. - Du kan mærke på stemningen, at der er forår i luften. Det bliver fedt. Ikke flere dårlige kunststofbaner og sne på banerne. Det er overstået! Nu skal vi i gang og det bliver fedt, lyder det fra Jeppe Curth, der er kommet hjem til AaB efter at have været udlejet til FC Midtjylland, som AaB jagter på førstepladsen. - Det er altså ikke det samme at spille træningskamp i Vrå, som at spille på Brøndby Stadion. Det giver det sidste kick at rammerne om kampen er så gode, som de er, siger Würtz. Fire spillere har været på skadeslisten i den sidste tid, men det lysner, fortæller cheftræner Kent Nielsen. - Det ser godt ud. De eneste, der er tvivl om er Anders K. Jacobsen og Henrik Dalsgaard. Dermed er Kasper Risgård og Rasmus Jönsson klar, og AaB kan søndag stille i noget nær stærkeste opstilling. - Vi kommer i rigtig kamp, presset til det yderste, men jeg er sikker på, vi har redskaberne til at hive resultatet hjem, siger cheftræneren.

Opsummering:
Superliga-spillerne er i forårsstemning. På søndag skal de kæmpe for point i Brøndby.